Kristen Touborg (SF), 2001-05-04:
Jeg vil egentlig godt begynde mit indlæg med at svare den konservative ordfører på det sidste indlæg og sige, at jeg i hvert fald ikke vil holde hånden over nogen lovbrud hverken i den ene eller den anden retning.
Men jeg synes faktisk, at styrken i det lokale selvstyre, styrken i, at der er et bånd, man agerer indenfor og administrerer indenfor, faktisk er udmærket, for så er det jo op til politikerne og for den sags skyld op til befolkningerne at lægge den linje, man synes, der skal lægges netop i eget amt, og selvforvaltning er jeg faktisk tilhænger af.
Redegørelsen viser jo tydeligt, at Danmark generelt er i god vækst, både økonomisk og beskæftigelsesmæssigt, og det er da dejligt, men det viser sig desværre ikke så meget i udkantsområderne.
Stort set viser redegørelsen status quo fra sidste år, og det er jo trist.
Der må og skal arbejdes meget mere målrettet, hvis vi skal nå målet om, at Danmark skal være et helt land, hvilket er afgørende for velfærdssamfundet.
SF er fuldstændig enig i, at der i landdistrikterne skal skabes en bæredygtig udvikling, der ikke baserer sig på øgede passive overførsler.
Der skal være levedygtige landdistrikter med gode beskæftigelsesmuligheder og varierende servicekultur og fritidstilbud, og der skal være en realistisk bosætningsmulighed for flest muligt.
Desværre ses det også af redegørelsen, at der er meget, der tyder på, at udkantsområderne, også bosætningsmæssigt, vil komme til at halte ret meget bagud.
Jeg mener også, at den meget redeligt fremlægger, at der kan være et problem dér, som man skal være opmærksom på.
Men vi synes ikke, der er sket særlig meget.
Vi savner altså noget mere eksakt handling.
Vedrørende den økonomiske udvikling er det glædeligt, at forskellene på borgernes økonomi mindskes, men bekymrende, at beskæftigelsen stiger mindre i landkommunerne end i bykommunerne.
Da landbrugserhvervet er et meget vigtigt erhverv for landdistrikterne, vil jeg godt bruge lidt tid på netop det område for en lidt mere indgående behandling af det.
På 10 år er antallet af bedrifter halveret, men svineholdet er steget med 22 pct.
Det er bekymrende for befolkningen og beskæftigelsen og ikke mindst for naturen, men SF finder ikke rigtig, at der er sammenhæng mellem ord og handling, og det vil jeg godt give et par eksempler på.
Det ene eksempel, jeg vil give, kommer fra statsministerens nytårstale, hvorfra jeg gerne vil citere: »I dag ønsker vi at bevare heden med dens særprægede smukke natur, men nu ser vi, at heden er ved at gå til af ammoniakforurening fra landbruget.
Det er godt for Danmark, at vi har et konkurrencedygtigt moderne landbrug, men det skal ikke ske på bekostning af mennesker, miljø og natur.
Store dele af landbruget har i de senere år udviklet noget, der mere ligner fabrikker end landbrug.
De er ikke rare at være naboer til.
Vores vandmiljø er stadig truet af landbrugsproduktionen, selv om der er sket fremskridt.
Alle disse problemer skal løses.
Erhvervet må finde en måde at producere på, så der tages hensyn til mennesker i de små samfund, så heden bevares, og så vores grundvand er rent, ellers kan de ikke tale om bæredygtighed.«
De udtalelser er SF meget, meget enige i.
Vi synes bare ikke rigtig, at regeringen lever op til intentionerne.
Det synes vi heller ikke, regeringen gør i det andet eksempel, jeg gerne vil drage frem, og det vedrører landbrugsloven.
Ved behandlingen af landbrugsloven i 1999 tilkendegav regeringen, at loven skulle strammes op for at hindre, at så mange landbrug bliver nedlagt.
Det er desværre gået stik modsat.
I dag nedlægges der ni landbrug, og det gør der i øvrigt hver dag.
Hvad har regeringen tænkt sig at gøre for at leve
op til statsministerens nytårstale og intentionerne i forbindelse med landbrugsloven?
Hvad har man tænkt sig at gøre for at ændre industrialiseringen af landbruget?
Jeg mener, at det er altafgørende for, at vi kan have et levende landdistrikt fremover.
Vedrørende en formuleret kommunal landdistriktspolitik er der i dag kun 43 kommuner, der har en sådan.
Redegørelsen forventer, at der i år 2003 vil være 120 kommuner, som vil have en skriftlig politik på området.
Det mener vi er for lidt.
Tallet bør være større, men jeg har også forstået på debatten her i dag, at det er noget, regeringen vil gå meget aktivt ind i.
Og det vil jeg gerne kvittere for.
Sluttelig vil jeg da godt sige, at vi er glade for den beslutning, Folketinget tog i forbindelse med behandlingen af den regionalpolitiske redegørelse, nemlig at regionale konsekvenser skal indgå ved større lovgivningsmæssige og administrative tiltag.
Det vil medvirke til, at landdistrikterne får bedre udviklingsvilkår.